Hozier

Andrew John Hozier-Byrne (sündinud 17. märtsil 1990), tuntud kui Hozier, on iiri päritolu muusik, laulja ja laulukirjutaja.

Hozieri muusika on peamiselt inspireeritud bluusist, folgist ja soulist, millele lisaks on tunda ka roki ja R&B mõju. Tema laulusõnad sisaldavad tihti viiteid religioonile, kirjandusklassikale ja mütoloogiale, olles ka suuresti ühiskonnakriitilised.

2013. aastal avaldas ta oma debüütEP, mis sisaldas talle rahvusvahelise kuulsuse toonud hitt-singlit “Take Me to Church”. 

2014. aastal avaldas ta omanimelise debüütalbumi, mis sai ruttu hitiks, saavutades Iirimaa edetabelites esikoha ja 10. koha ülemaailmsetes edetabelites. Aastatega on antud album saanud nii Iirimaal kui ka rahvusvaheliselt plaatinaplaadi tunnustuse.

2019. aasta märtsis avaldas ta oma teise albumi "Wasteland, Baby!", debüteerides kõrgel Iiri albumite ja Billboard 200 edetabelites. 

2023. aasta augustis avaldas ta oma kolmanda albumi "Unreal Unearth".

Varajane Elu 
Hozier sündis 17. märtsil 1990. aastal Iirimaa rannikuäärses linnas Bray’s, kasvades üles vähemusprotestantislike kveekerite peres kunstniku ja bluusitrummari pojana. 

Lapsena iseloomustas Hozier end "klassiklouni" ja "mittekeskenduva õpilasena", kutsudes kooli "monotoonseks košmaariks". Hozier alustas laulukirjutamisega  15 aastaselt, õpetades endale kitarrimängu ning lauldes koolikooris. Vaatamata oma kveekeri kasvatusele käis Hozier hilisteismelisena katolikus koolis. 

Muusikalise hariduse poole püüdeldes astus ta Dublinis asuvasse Kolmainsuse kolledžisse, kuid pidi jätma esmakursuslasena kooli pooleli, sest pühendas enamus oma õpingute ajast plaadifirma jaoks demode salvestamisele.

Karjäär

2008–2012: algusaastad 
Õppides Kolmainsuse kolledžis osales ta kooli orkestris. 2009–2012. aastani oli ta ka kooriansamblis Anúna, kus esines 2012. aastal ilmunud albumil “Illumination” solistina.

2009. ja 2010. aastal esines Hozier muusikafestivalil Oxegen Festival. 

2012. aastal oli Hozier Billy Ocean'i taustalauljaks.

2013–2017: omanimeline debüütalbum ja rahvusvaheline kuulsus 
2013. aasta juulis avaldas Hozier oma debüüt-EP “Take Me to Church”. Tema samanimeline hittsingel on bluus-gospellikus stiilis poplaul, mille põhiteemaks on kriitika usklike organisatsioonide suhtes, kes ässitavad oma järgijaid erinevate inimeste seksuaalsuse vastu. Irooniliselt kutsus Vatikani linnriik ehk katoliku kiriku keskus kord teda lauluga linnas esinema, millest ta keeldus. Laulu muusikavideos on kujutatud geide vastast vägivalda Venemaal, mille tolleaegne asjakohasus tõi laulule kiirelt kuulsust – septembris avaldatud videot jagas briti kuulsus Stephen Fry, mis lennutas video Redditi avalehele.

Singel saavutas ülemaailmse edu, saavutades esikohti edetabelites ja kogudes multi-plaatina sertifikaate.

"Take Me to Church'i" lõpulaulu "Cherry wine'i" laulusõnad ning muusikavideo tõstsid avalikkuse teadlikust koduvägivallast, sealhulgas annetati laulu müügitulu vastavatele heategevusorganisatsioonidele.  Samuti ilmus laul Zack Braffi filmis “Soovin olla siin”.

2014. aasta septembris avaldas Hozier omanimelise debüütalbumi "Hozier", mis sisaldab 17 laulu, nende hulgas “Take Me to Church”, “Someone New”, “Work Song” ja “From Eden”. “Take Me to Church” nomineeriti 57. Grammy auhinnagalal 2015. aasta parimaks lauluks. 2015. aasta sügisel käis Hozier albumiga Ameerika Ühendriikides ja Euroopas kontsertturneel.

2018–2021: EP "Nina Cried Power" EP ja album "Wasteland, Baby!" 
Pärast paariaastast pausi avaldas Hozier 2018. aasta septembris uue EP “Nina Cried Power”. Salvestis sisaldab 4 lugu, millest üks on loodud koostöös Mavis Staplesiga: “Nina Cried Power”, “NFWMB”, “Moment’s Silence” ja “Shrike”.

Hozieri teine album "Wasteland, Baby!" avaldati 2019. aasta märtsis ning see sisaldas laule ülalmainitud EP-lt. Albumi peateemaks on Hozieri tõlgendus apokalüpsisest, sisaldades viiteid romantikale ja lunastusele. 

"Wasteland, Baby!" sisaldas kahte 2019. aastal singlitena avaldatud laulu: "Almost (Sweet Music)" ja "Dinner and Diatribes", viimase muusikavideos astus üles Hozier ise kui ka näitlejanna Anya Taylor-Joy. Hozier esines 2019. aastal mitmetel muusikafestivalidel, olles Iiri muusikafestivali Electic Picnic'u üks peaesinejatest, ning astudes üles ka Glastonbury festivalil ja Lollapaloozal.

2020. aasta märtsis ja aprillis, koroonapandeemia ajal, tegi Hozier sotsiaalmeedias otseülekandeid ning avaldas iiri jutusaates esitatud kaveri šoti rahvalaulust voogedastusplatformidele, et koguda raha ISPCC(Iirimaa laste vastu suunatud julmuse ennetamise ühingu) jaoks.

2021. aasta oktoobris avaldas Hozier singli "Tell It to My Heart" koostöös EDMi produtsenditrio Meduzaga.

2022 – tänapäev: EP "Eat Your Young" ja album "Unreal Unearth" 
7. oktoobril 2022 avaldatud singel "Swan Upon Leda" on inspireeritud Egiptuse feministist Mona Eltahawy'st, samal aastal toimunud Ameerika Ühendriikide ülemkohtu otsusest tühistada abordiõigus USAs ja Mahsa Amini tapmisest tingitud meeleavaldustest Iraanis.  Laulu pealkiri on viide kreeka mütoloogias tuntud "Leda ja luige" jutustusele.

9. novembril 2022 avaldatud singel "Blood Upon the Snow" oli loodud videomängu God of War Ragnarök'i jaoks koostöös helilooja Bear McCrearyga. 

2023. aasta märtsis avaldas Hozier "Eat Your Young" EP, mis sisaldas kolme laulu: "Eat Your Young", "All Things End" ja "Through Me (The Flood)".

Hozieri kolmas stuudioalbum "Unreal Unearth" avaldati 18. augustil 2023. Albumi läbivaks teemaks on Dante "Jumalikus komöödias" välja toodud põrgu ringid põimitud Hozieri enda elukogemustega. Rõhk on ka iiri keele kasutusel, mis on Hozieri teostes esmakordne: "Me õpime koolides iiri keelt 12 aastat. Lõpuks oli mul sõnavaras hunnik häälitsusi ja sõnu, terve see keel – justkui kodus seinal rippuvad tööriistad, mis kunagi kasutust polnud leidnud"

Isiklikku 
Hozier elab Iirimaal Oldfortis, kus tal on 18. sajandist pärit maja. Tal on tätoveering iiri luuletaja Seamus Heaney viimastest sõnadest: "noli timiere" (ld k. "ära karda"). 

Kuigi teda kasvatati kveekeri usuga nimetab ta end täiskasvanuna agnostikuks ning käib kirikus ainult matuste ja pulmade puhul. Ta on öelnud, et üks positiivseid õpetusi tema usklikust kasvatusest on "otsida igas inimeses Jumalikku Sädet" ja käituda kõigiga nagu "vaataksid Jumala meelt ja nägu."

Hozier on LGBTQI+ kogukonna, Palestiina, kodanikuõiguste ja naiste õiguste toetaja.

Diskograafia

Stuudioalbumid 
 “Hozier”
 Avaldatud: September 2014
 Plaadifirma: Rubyworks, Island
 Formaat: CD, digitaalne allalaadimine.
 Läbimüük: 1 000 000 üle maailma, 509 000 USA
 "Wasteland, Baby!"
 Avaldatud: 1. märts 2019
 Plaadifirma: Rubyworks, Island
 "Unreal Unearth"
 Avaldatud: 18. august 2023

Minialbumid 
 “Take Me to Church”
 Avaldatud: 2013. a
 Plaadifirma: Rubyworks
 Formaat: digitaalne allalaadimine

 “From Eden”
 Avaldatud: 9. märts 2014
 Plaadifirma: Rubyworks
 Formaat: dig. allalaadimine
 "Live in America”
 Avaldatud: 31. juuli 2015
 Plaadifirma: Rubyworks
 Formaat: digitaalne allalaadimine

 “Nina Cried Power”
 Avaldatud: 7. september 2018
 Plaadifirma: Rubyworks
 Formaat: digitaalne allalaadimine

Singlid 

 2013: “Take Me to Church”
 2014: “From Eden”
 “Sedated”
 “Work song”
 2015: “Someone new”
 2016: “Better love”
 2018: “Nina Cried Power” (koos Mavis Staplesiga)”
 “Movement”
 2022: “Blood Upon the Snow”

Auhinnad 
 Billboardi muusikaauhinnad 2015 – parima rokkartisti ja parima rokklaulu auhind
 European Borders Breakers muusikaauhinnad 2015 – “Hozier” võitis aasta albumi auhinna
 Grammy 2015 – “Take Me to Church” nominatsioon aasta laulu auhinnale
 Teen Choice Auhinnad 2015 – “Take Me to Church” võitis Choice’i rokklaulu auhinna

Allikad 

Iirimaa muusikud
Indie rock
Bluus